D ô v o d o v á  s p r á v a
Všeobecná časť: 
Ministerstvo dopravy, pôšt a telekomunikácií Slovenskej republiky predkladá návrh nariadenia vlády Slovenskej republiky, ktorým sa ustanovujú podrobnosti o typovom schválení ES motorových vozidiel a ich prípojných vozidiel (ďalej len „nariadenie vlády“) podľa § 2 ods. 1 písm. j) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení neskorších predpisov a podľa § 5 ods. 26, § 6 ods. 16, § 7 ods. 19 a § 8 ods. 24 zákona č. 725/2004 Z. z. o podmienkach prevádzky vozidiel v premávke na pozemných komunikáciách a o zmene a doplnení niektorých zákonov (ďalej len „zákon č. 725/2004 Z. z.“).
Predloženým nariadením vlády sa do právneho poriadku Slovenskej republiky preberá smernica Rady 70/156/EHS zo 6. februára 1970 o aproximácii právnych predpisov členských štátov o typovom schválení motorových vozidiel a ich prípojných vozidiel v platnom znení 
Týmto nariadením vlády sa na účely typového schvaľovania ES ustanovujú technické požiadavky, ktoré musia spĺňať motorové vozidlá a ich prípojné vozidlá. 
Spôsob zavedenia aproximačného odkazu podľa § 3 ods. 3 zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky priamo v texte (odkázať na prílohu smernice s uvedením plného znenia označenia smernice) bol dohodnutý s Úradom vlády Slovenskej republiky – Inštitútom pre aproximáciu práva a odsúhlasený na rokovaní Legislatívnej rady vlády Slovenskej republiky dňa 28.6.2005.
Predložený návrh nariadenia vlády je v súlade s Ústavou Slovenskej republiky, zákonom č. 725/2004 Z. z., s medzinárodnými zmluvami, ktorými je Slovenská republika viazaná ako aj s právom Európskych spoločenstiev a Európskej únie. 
Materiál nemá finančný, ekonomický, environmentálny vplyv, ani vplyv na zamestnanosť a na podnikateľské prostredie.
Prerokovanie návrhu nariadenia vlády Radou hospodárskeho a sociálneho partnerstva Slovenskej republiky nie je potrebné.
Doložka zlučiteľnosti 
návrhu právneho predpisu 
s právom Európskych spoločenstiev a Európskej únie
1. Predkladateľ právneho predpisu: 
Vláda Slovenskej republiky.
2. Názov návrhu právneho predpisu:
Nariadenie vlády Slovenskej republiky, ktorým sa ustanovujú podrobnosti o typovom schválení ES motorových vozidiel a ich prípojných vozidiel.
3. Problematika návrhu právneho predpisu:
a)	je upravená v práve Európskych spoločenstiev
-	v primárnom práve v Zmluve o založení Európskeho spoločenstva v platnom znení (Hlava V – Doprava a kapitola 3. Hlavy VI.)
-	v sekundárnom práve 
v smernici Rady 70/156/EHS zo 6. februára 1970 o aproximácii právnych predpisov členských štátov o typovom schválení motorových vozidiel a ich prípojných vozidiel v znení Aktu o podmienkach pristúpenia Dánskeho kráľovstva, Írska a Spojeného kráľovstva Veľkej Británie a Severného Írska a o doplnení zmlúv (Ú. v. EÚ L 073, 27.3.1972), smernice Rady 78/315/EHS (Ú. v. ES L 081, 28.3.1978), smernice Rady 78/547/EHS (Ú. v. ES L 168, 26.6.1978), Aktu o podmienkach pristúpenia Helénskej republiky a o doplnení zmlúv (Ú. v. EÚ L 291, 19.11.1979), smernice Rady 80/1267/EHS (Ú. v. ES L 375, 31.12.1980), Aktu o podmienkach pristúpenia Španielskeho kráľovstva a Portugalskej republiky a o doplnení zmlúv (Ú. v. EÚ L 302, 15.11.1985), smernice Rady 87/358/EHS (Ú. v. ES L 192, 11.7.1987), smernice Rady 87/403/EHS (Ú. v. ES L 220, 8. 8.1987), smernice Rady 92/53/EHS (Ú. v. ES L 225, 10.8.1992), smernice Komisie 93/81/EHS (Ú. v. ES L 264, 23.10.1993), Aktu o podmienkach pristúpenia Rakúskej republiky, Fínskej republiky a Švédskeho kráľovstva a o doplnení zmlúv (Ú. v. EÚ L 241, 29.8.1994), smernice Komisie 95/54/ES (Ú. v. ES L 266, 8.11.1995), smernice Európskeho parlamentu a Rady 96/27/ES (Ú. v. ES L 169, 8.7.1996), smernice Európskeho parlamentu a Rady 96/79/ES (Ú. v. ES L 018, 21.1.1997), smernice Európskeho parlamentu a Rady 97/27/ES (Ú. v. ES L 233, 25.8. 1997), smernice Komisie 98/14/ES (Ú. v. ES L 091, 25.3.1998), smernice Európskeho parlamentu a Rady 98/91/ES (Ú. v. ES L 11, 16.1.1999), smernice Európskeho parlamentu a Rady 2000/40/ES (Ú. v. ES L 203, 10.8.2000), smernice Komisie 2001/92/ES (Ú. v. ES L 291, 3.11.2001), smernice Európskeho parlamentu a Rady 2001/56/ES (Ú. v. ES L 292, 9.11.2001), smernice Komisie 2001/116/ES (Ú. v. ES L 018, 21.1.2002), smernice Európskeho parlamentu a Rady 2001/85/ES (Ú. v. ES L 042, 13.2.2002), nariadenia Rady (ES) č. 807/2003 (Ú. v. ES L 122, 16.5.2003), Aktu o podmienkach pristúpenia Slovenskej republiky pripojený k Zmluve o pristúpení k Európskej únii, príloha II (Ú. v. EÚ L 236, 23.9.2003), smernice Komisie 2003/102/ES (Ú. v. EÚ L 321, 6.12.2003), smernice Európskeho parlamentu a Rady 2003/97/ES (Ú. v. EÚ L 025, 29.1.2004), smernice Európskeho parlamentu a Rady 2004/3/ES (Ú. v. EÚ L 049, 19.2.2004), smernice Komisie 2004/78/ES (Ú. v. EÚ L 153 , 30.4.2004), smernice Komisie 2004/104/ES (Ú. v. EÚ L 337, 13.11.2004), smernice Komisie 2005/49/ES (Ú. v. EÚ L 194, 26.7. 2005), smernice Európskeho parlamentu a Rady 2005/64/ES (Ú. v. EÚ L 310, 25.11.2005) a smernice Európskeho parlamentu a Rady 2005/66/ES (Ú. v. EÚ L 309, 25.11.2005),
b) nie je upravená v práve Európskej únie,
c) nie je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev. 
4. Záväzky Slovenskej republiky vo vzťahu k Európskym spoločenstvám a Európskej únii:
a)	prijatie tohto nariadenia vlády je plnením záväzkov Slovenskej republiky vyplývajúcich zo Zmluvy o pristúpení Slovenskej republiky k Európskej únii, najmä z článku 2 Aktu o podmienkach pristúpenia,
b)	v rámci Aktu o podmienkach pristúpenia pripojenom k Zmluve o pristúpení Slovenskej republiky k Európskej únii nebolo v danej oblasti dohodnuté žiadne prechodné obdobie,
c)	z gestorstva smerníc vyplýva pre Slovenskú republiku povinnosť transponovať smernicu Rady 70/156/EHS zo 6. februára 1970 o aproximácii právnych predpisov členských štátov o typovom schválení motorových vozidiel a ich prípojných vozidiel v platnom znení najneskôr do 1. mája 2004,
d)	v danej oblasti nebolo začaté konanie proti Slovenskej republike o porušení Zmluvy o založení Európskych spoločenstiev podľa čl. 226 až 228 Zmluvy o založení Európskych spoločenstiev v platnom znení,
e) smernica Rady 70/156/EHS zo 6. februára 1970 o aproximácii právnych predpisov členských štátov o typovom schválení motorových vozidiel a ich prípojných vozidiel v platnom znení je prebratá zákonom č. 725/2004 Z. z. o podmienkach prevádzky vozidiel v premávke na pozemných komunikáciách a o zmene a doplnení niektorých zákonov v znení neskorších predpisov a týmto nariadením vlády.
5. Stupeň zlučiteľnosti návrhu nariadenia s právom Európskych spoločenstiev:
- čiastočný. 
6. Gestor a spolupracujúce rezorty:
Ministerstvo dopravy, pôšt a telekomunikácií Slovenskej republiky.
Osobitná časť:
K § 1
Vymedzujú sa motorové vozidlá a ich prípojné vozidlá (ďalej len „vozidlo“), na ktoré sa vzťahuje nariadenie vlády.
K § 2
Prílohou k žiadosti o udelenie typového schválenia ES vozidla, systému, komponentu alebo samostatnej technickej jednotky je informačná zložka, osvedčenia o typovom schválení ES podľa požiadaviek ustanovených v prílohe IV alebo XI a ďalšia dokumentácia.
K § 3
Stanovujú sa podmienky typového schválenia ES vozidla, systému, komponentu alebo samostatnej technickej jednotky. Upravujú sa podrobnosti o osvedčení o typovom schválení ES vozidla, systému, komponentu a samostatnej technickej jednotky. Prílohy VI, VII a VIII smernice Rady 70/156/EHS obsahujúce vzory osvedčenia a postup pri číslovaní sa preberajú formou aproximačného odkazu.
K § 4 
Upravuje postupy pri typovom schválení ES vozidla.
K § 5
Upravuje postupy pri viacstupňovom typovom schválení ES.
K § 6 
Vychádza sa z § 9 zákona č. 725/2004 Z. z. a upravujú sa niektoré podrobnosti pri zmene typového schválenia ES vozidla, systému, komponentu alebo samostatnej technickej jednotky podľa tohto nariadenia vlády.
K § 7 
Upravujú sa podrobnosti týkajúce sa osvedčenia o zhode COC a umiestnenie obchodného názvu, značky alebo označenie typu na komponente alebo samostatnej technickej jednotke.
K § 8
V prípade, ak vozidlá, ich komponenty alebo samostatné technické jednotky budú plniť podmienky ustanovené týmto nariadením vlády, nemožno odmietnuť alebo zakázať ich uvedenie na trh evidenciu, uvedenie do prevádzky v premávke na pozemných komunikáciách. Kompetencie v danej oblasti sú rozdelené medzi Ministerstvo dopravy, pôšt a telekomunikácií SR (schvaľovanie technickej spôsobilosti vozidiel aj komponentov podľa zákona č. 725/2004 Z. z.) a Ministerstvo hospodárstva SR (obchod, ochrana spotrebiteľa podľa zákona č. 128/2002 Z. z.). 
K § 9
Sú ustanovené výnimky a alternatívne postupy. 
K § 10 až 12
Upravuje sa postup v prípadoch, keď štátny dopravný úrad na žiadosť výrobcu alebo zástupcu výrobcu udeľuje výnimku od plnenia ustanovených technických požiadaviek pre vozidlá, komponenty alebo samostatné technické jednotky vyrábané v malých sériách, končiacich sériách a v prípade nezhody z dôvodu ich špecifickej povahy.
K § 13
Štátny dopravný úrad má prijať potrebné opatrenia s cieľom zabezpečiť zhodu výroby.
K § 14 až 16 
Upravujú sa postupy zabezpečenia zhody výroby vozidla, systému, komponentu alebo samostatnej technickej jednotky.
K § 17
V prípade zistenia nezhody vozidiel, systémov, komponentov alebo samostatných technických jednotiek so schváleným typom sa musia prijať potrebné opatrenia; upravuje sa vzájomná súčinnosť typových schvaľovacích úradov členských štátov pri prijímaní opatrení.
K § 18
Vymedzuje transponovaný právny akt Európskych spoločenstiev.
K § 19
Ustanovuje sa účinnosť nariadenia vlády.
K prílohe č. 1
Upravuje kritéria na účely typového schvaľovania ES.
K prílohe č. 2
Upravuje identifikáciu vozidla a vzor doplnkového štítku výrobcu.
K prílohe č. 3
Upravuje limity vozidiel vyrábaných v malých sériách.
K prílohe č. 4
Upravuje minimálne údaje, ktoré musí obsahovať potvrdenie o zhode výroby.
K prílohe č. 5
Obsahuje označenie preberaného právneho aktu Európskych spoločenstiev.